Gregorius episcopus, seruus seruorum Dei, venerabilibus fratribus … archiepiscopo Vpsalensi et … episcopo Lincopensi salutem et apostolicam benedictionem. Ad audienciam nostram peruenit, quod seuicia paganorum Karelie, Ingrie, Lippie, Watlandie contra christicolas regni Swecie sic inualuisse dinoscitur, quod nisi eorum immanitatibus ab orthodoxe fidei cultoribus viriliter obsistatur, de subuersione ipsius fidei in circumadiacentibus terris dicti regni potest merito formidari. Nos igitur prouidere uolentes, ne dictis paganis per detestandam temeritatem cuiuslibet christianorum aliquod subsidium fidelium illarum parcium valeat prouenire, fraternitati uestre per apostolica scripta mandamus, quatinus omnibus christianis parcium earundem ex parte nostra per uos uel alios sub pena excommunicacionis districte inhibere curetis, ne prefatis paganis in hujusmodj persequucione christianorum ipsorum persistentibus arma, ferrum, lignamina seu alias res, cum quibus christianos impugnant, que Sarracenis exhiberi a christianis jn generali concilio prohibetur, deferre presumant. Dat. Lugduni V idus januarii pontif. nostri anno tertio.